### Beslutning

Godkendt.

### Sagsfremstilling

## Resume og sagens baggrund

Kalundborg Kommune har modtaget et projektforslag fra [adresse] om fjernvarmeforsyning af byggemodningsområde indeholdende Fjordglimt 2 og Højdedraget 2. Projektet har været i høring, og administrationen anbefaler, at det godkendes.

## Indstillinger

Chefen for Plan, Byg og Miljø indstiller, at projektforslag for fjernvarmeforsyning af nyt Boligområde for Fjordglimt 2 og Højdedraget 2 godkendes.

## Behandling

Teknik- og Miljøudvalget.

## Sagsfremstilling

Byggeprojektet der skal opvarmes, er beliggende i et område, der ikke er udlagt til fjernvarmeforsyning, men da der er fjernvarmeforsyning i nærheden og bygherre ønsker tilslutning til fjernvarme, er der udført beregninger, hvor der sammenlignes mellem varme fra varmepumpe og fjernvarmeforsyning, svarende til hvad der gælder for blokvarmecentraler, der er beliggende i et fjernvarme-forsynet område.

[adresse] Fjordglimt 2 består af 57 rækkehuse med et samlet boligareal på 4.325 m². Højdedraget 2 består af 15 rækkehuse og 66 lejligheder fordelt på 3 punkthuse, og har et samlet areal på 6.096 m². Alt i alt udgør projektområdet altså 10.421 m².

Det samlede varmebehov for boligerne udgør ca. 628 MWh/år. Hertil kommer der et anslået varmetab på ca. 250 MWh/år, hvorefter det samlede varmebehov for projektet udgør ca. 878 MWh/år.

Til sammenligning udgjorde det samlede varmebehov i forsyningsområdet i Kalundborg i 2022 ca. 229.000 MWh (inklusive ledningstab). Udvidelsen fra det nye boligbyggeri udgør således ca. 0,4 %.

Den samfundsøkonomiske analyse viser, at projektet med fjernvarme er fordelagtigt med ca. 2,6 millioner kr., svarende til at samfundsøkonomien for projektet er ca. 15% lavere end referencen med individuelle varmepumper.

Etablering af fjernvarmeforsyning er det samfundsøkonomisk mest fordelagtige, hvorfor godkendelse af nærværende projektforslag er i fuld overensstemmelse med gældende lovgivning.

Projektforslaget har i overensstemmelse med lovens bestemmelser været fremlagt for interessenter. Der er ikke modtaget bemærkninger der hindrer projektets gennemførelse.

## Økonomiske konsekvenser

Ingen.